
                                                   AVIZ
asupra  propunerii legislative pentru modificarea şi completarea Legii nr.7/2006 privind statutul funcţionarului public parlamentar
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare,  cu propunerea  legislativă pentru modificarea şi completarea Legii nr.7/2006 privind statutul funcţionarului public parlamentar, trimisă cu adresa nr.Pl.-x 881 din 10 decembrie 2007, înregistrată cu nr. 31/1359 din 12 decembrie 2007.
                 Senatul, în calitate de primă Cameră sesizată, a respins propunerea legislativă, în şedinţa din 3 decembrie 2007.

                  În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională. 
                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  5 februarie 2008.


         Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.2009 din 2.08.2007, prin care nu susţine adoptarea iniţiativei legislative şi  avizul favorabil al Consiliului Legislativ nr.967 din 18.07.2007.   Cu acest prilej, membri Comisiei au constatat că recent a fost adoptată Legea nr.221/2007 pentru modificarea Legii nr.7/2006 privind Statutul funcţionarului parlamentar, care a avut în vedere atât modificarea prevederilor art.22 alin.(1) lit.a), cât şi pct.II din anexa la lege, ceea ce face ca prevederile  prezentei propuneri legislative  să  devină inoperante, constituind în fapt o  dublă reglementare.
        În urma dezbaterilor Comisia, în unanimitate, a hotărât avizarea negativă a propunerii legislative .

         În raport de obiectul şi conţinutul său, propunerea legislativă face parte din categoria legilor organice.

